再答文潜
作者：蔡肇
朝代：宋

paragraphs: 羌兵昔出皋蘭路，欲鏟新城無聚土。
烟烽照夜氣如霞，鐵馬連羣歕成雨。
東西兩關同日破，股掌嬰兒絕哺乳。
鼓聲十日拔帳歸，至今猶說防城苦。
當時諸將無奇策，不敢彎弓向胡語。
橐駝西來金帛去，孽狐小鼠猶跳舞。
王師八月盡防秋，惴惴軍興恐編戶。
腐儒不用輒憂邊，廟堂有人制尊俎。